जिले में सबसे अधिक दुर्घटनाएं झिरनिया के अंधे मोड़ पर हो रही हैं। यहां पर अंधा मोड़ होने के साथ ही वाहन की गति भी बढ़ जाती है। इंटरसेप्टर वाहन ने जब यहां पर स्पीड लिमिट देखी तो 120 किमी प्रति घंटे की रफ्तार मिली। सबसे अधिक दुर्घटनाएं इसी प्वाइंट पर होती हैं। शहर की सीमा में जनवरी 2017 से दिसंबर 2017 तक 65 दुर्घटनाएं हुई हैं। इनमें अधिकतर दुर्घटनाएं सिटी फोरलेन पर हुई हैं। इन दुर्घटनाओं में 17 मृत हुए और 74 गंभीर घायल हुए। सर्किट हाउस के सामने 55 से 100 किमी प्रति घंटे की की स्पीड मिली। यह स्पीड अस्पताल तक बरकरार रही। इसके बाद अस्पताल के सामने भीड़भाड़ वाला क्षेत्र होने के चलते यहां पर 50 की स्पीड से भी वाहन गुजरे। जबकि यहां पूरी तरह से आबादी क्षेत्र होने से 40 की स्पीड से अधिक वाहन नहीं निकलने चाहिए। रलायती से भवानीमंडी मार्ग पर भी यही हालात हैं यहां पर टोल टैक्स के बाद से ही वाहनों की गति बढ़नी शुरू हो जाती है। इस मार्ग पर 100 से 120 किमी की स्पीड से वाहन निकलना आम बात हो गई है, जबकि इस मार्ग की गति सीमा 70 से 80 किमी प्रति घंटा तय की हुई है।